l-orizzont fil-pagna ta’ quddiem b’ritratt tal-Prim Ministru Joseph Muscat u bid-dettalji tal-Politika Nazzjonali tax-Xogħol li tnediet lbieraħ. Dr Muscat qal li din il-politika fiha miżuri biex jissaħħaħ is-suq tax-xogħol u dawk f’riskju ta’ faqar. Il-Prim Ministru qal li din il-politika nbniet wara laqgħat individwali u konsultazzjoni mal-imsieħba soċjali. The Malta Independent b’rapport fil-paġna ta’ quddiem li jgħid li d-dipartiment tal-Ispiżerija tal-Għażla Tiegħek ċaħad li kien hemm diskriminazzjoni politika fl-għoti tal-mediċini b’xejn. Rapport ieħor tal-Independent jikkwota lill-kandidat għall-Presidenza tal-Kummissjoni Ewropea u l-eks-Prim Ministru tal-Lussemburgu, Jean Claude Juncker li f’konferenza tal-aħbarijiet organizzata mill-Partit Nazzjonalista lbieraħ qal li mhuwiex se jwiegħed mirakli jew jagħmel wegħdiet fiergħa mal-Maltin dwar l-immigrazzjoni imma wiegħed li se jaħdem biex bil-pjan tiegħu dwar l-immigrazzjoni jwieġeb għal dak li għadu ma tweġibx s’issa. In-Nazzjon fil-paġna ta’ quddiem b’ritratt ta’ Jean Claude Juncker jiltaqa’ mal-Kap tal-Oppożizzjoni waqt attivita’ politika f’Ħ’Attard ilbieraħ. Il-ġurnal jgħid li ċifri tal-Eurostat ikkonfermaw li r-rata tal-qgħad f’Malta żdiedet b’Juncker iwissi lill-Prim Ministru Joseph Muscat dwar is-sitwazzjoni tal-qgħad f’Malta. Rapport ieħor tan-Nazzjon jgħid li l-kandidat Laburista għall-Parlament Ewropew Lino Bianco ntgħażel bħala l-ambaxxatur Malti għar-Rumanija. In-Nazzjon b’rapport li jgħid li l-Gvern se jgħolli l-bolla li titħallas minn min iħaddem biex jiffinanzja l-ispiża tal-leave tal-maternitá. The Times b’rapport fil-paġna ta’ quddiem bid-dettalji tal-Politika Nazzjonali tax-Xogħol li tnediet ilbieraħ. Il-ġurnal jgħid li dawk bi dħul baxx se jibbenefikaw minn sistema ta’ in-work benefits biex anke wara t-tielet sena jibqgħu jingħataw benefiċċju addizzjonali jekk ikunu għadhom bi dħul baxx. Ritratt fil-paġna ta’ quddiem tat-Times ta’ dar f’Santa Venera mimlija tifkiriet ta’ Elvis Presley. Dawn l-460 oġġett ta’ Elvis Presley se jmorru għall-irkant għada. Rapport ieħor tat-Times jikkwota lill-Assoċjazzjoni tal-Iżviluppaturi li qalet li l-isforzi biex titnaqqas l-burokrazija fil-permessi tal-ippjanar qed isaħħu l-industrija tal-bini u l-iżvilupp.